Қостанай облысы әкімдігі білім басқармасының "Арқалық қаласы білім бөлімінің Ш.Уәлиханов атындағы №1 жалпы білім беретін мектебі" КММ

Сынып сағаты

Тақырыбы: «Даланың дара ұстазы Ы Алтынсариннің туғанына 180 жыл»

Сыныбы: 3 «Ә»

Сынып жетекшісі: Мұсаева Ж.Р

Арқалық 2021-2022 оқу жылы

Тақырыбы: «Даланың дара ұстазы Ы Алтынсариннің туғанына 180 жыл»

Мақсаты: Алғашқы ұстаз, ұлы ағартушы Ыбырай Алтынсариннің өмірімен, шығармаларымен оқушыларды таныстыру.  
Ыбырай Алтынсариннің әңгімелері арқылы оқушыларды имандылыққа, адамгершілікке, еңбекқорлыққа тәрбиелеу.  
Ұлы тарихи тұлғаны есте сақтауға, құрмет тұтуға, үлгі алуға тәрбиелеу.

Түрі : танымдық   
Көрнекілігі: Ы. Алтынсарин портреті, өнегелі сөздері

Барысы: Ұйымдастыру кезеңі

Кел, балалар, оқылық!

Бір Аллаға сиынып,

Кел, балалар, оқылық.

Оқығанды көңілге

Ықыласпен тоқылық!

Сынып сағатымыздың мақсаты: Алғашқы ұстаз, ұлы ағартушы Ыбырай Алтынсариннің өмірімен, шығармаларымен танысу.

Әр халықтың болашаққа бет алған тарихы даму жолында жарық жұлдыздай болып бағыт - бағдар сілтеген, халықтың тарихында есімдері ерекше аталатын зор тұлғалар болатыны айқын. Халқымыздың тұңғыш ғалымы Шоқан Уәлихановпен, ұлы кемеңгер ақын Абай Құнанбаевпен бірге аса көрнекті қоғам қайраткері Ыбырай Алтынсарин.

 Өмір деректері жайлы бейнебаян көрсетілімі

« Артық болмас білгенің»  
 Ы. Алтынсарин - алғашқы халық мұғалімі, қазақ даласында алғаш  
рет халықтық мектеп ұйымдастырушы педагогы, балаларға арнап  
өте құнды өлеңдер мен әңгімелер жазған жазушы.  
  
Ы. Алтынсарин 1841 жылдың 20 қазанында қазіргі Қостанай облысының Затобол ауданында дүниеге келген. Әкесі Алтынсары ерте өмірден қайтып , жастайынан атасы Балқожаның тәрбиесінде өскен.

Осы атасының ықпалымен Ыбырай 1850 жылы Орынборда ашылған орыс - қазақ мектебіне оқуға алынады. Сабақты ерекше ынтамен оқыған ол 1857 жылы «өте жақсы»деген бағамен бітіреді.  
  
Ы. Алтынсариннің оқып, білім алуына жағдай жасап, ақыл - кеңес беріп отырған атасы Балқожа би еді. Оқуда жүрген жас Ыбырайға атасы хат арқылы өлең мен күш - қуат, ынта - жігер беріп отырады.

Балқожа бидің баласына жазған хаты.

Үміт еткен көзімнің нұры балам,  
Жаныңа жәрдем берсін құдайтағалам;  
Атаң мұнда анаңмен есен - аман,  
Сүйіп сәлем жазады бүгін саған.  
Атаңды сағындым деп асығарсың,  
Сабаққа көңіл бөлсең басыларсың;  
Ата - анаң өнер білсең асырарсың,  
Надан боп білмей қалсаң аһ ұрарсың.  
Шырағым, мұнда жүрсең нетер едің?  
Қолыңа құрық алып кетер едің.  
Тентіреп екі ауылдың арасында  
Жүргенмен не мұратқа жетер едің.  
  
 Содан кейін өз елінде 2 жылдай, 1859 жылы Орынборға тілмаш болып ауысады. Бұл кезде белгілі шығыс зерттеушісі ғалым - профессор В. Григорьевпен жақын танысып, оның кітапханасын пайдалануға мүмкіндік алады.

1860 жылы Орал сыртындағы қазақтар үшін төрт бастауыш мектеп ашуға ұйғарылған кезде, Ыбырай өзі сұранып, Торғай мектебіне оқытушы болуға рұқсат алады. Қазақстан мектептерінің жұмысы Ыбырай Алтынсариннің педагогтік қызметпен айналысуынан бастап ерекше жанданды.  
  
1876 жылы Ыбырай Петербург, Қазан қалаларына барды. Орыс ағартушыларының еңбектерін зерттеді. Соларға еліктеп қазақ тілінде оқу құралдарын жасауды ойлайды. Сөйтіп 1876 жылдан бастап «Қазақ хрестоматиясын» жазуға кірісті.

Бұл кітап ана тіліміздегі тұңғыш оқулық еді. Хрестоматияға тәрбиелік мәні жоғары көптеген шағын әңгімелері, өлеңдері мен ауыз әдебиеті үлгілерін, аударма шығармаларын енгізген болатын.  
  
Ұжымдық оқу

Кел, балалар, оқылық!

Бір Аллаға сиынып,

Кел, балалар, оқылық.

Оқығанды көңілге

Ықыласпен тоқылық!

Оқысаңыз, балалар,

Шамнан шырақ жағылар.

Тілегенің алдыңнан

Ідемей - ақ табылар.

Сиса көйлек үстіңде

Тоқуменен табылған.

Сауысқанның тамағы

Шоқуменен табылған.

Өнер, білім - бәрі де

Оқуменен табылған.

Әлпештеген ата-ене

Қартаятын күн болар.

Қартайғанда жабығып,

Мал таятын күн болар.

Ата-енең қартайса -

Тіреу болар бұл оқу.

Қартайғанда май тайса-

Сүйеу болар бұл оқу.

Кел, балалар, оқылық,

Оқығанды көңілге

Ықыласпен тоқылық!

Өнер - білім бар, жұрттар (өлеңін оқу)

Өнер-білім бар жұрттар    
Тастан салай салғызды;   
Айшылық алыс жерлерден,   
Көзіңді ашып-жұмғанша,   
Жылдам хабар алғызды.   
Аты жоқ құр арбаны   
Мың шақырым жерлерге,   
Күн жарымда барғызды.   
Адамды құстай ұшырды;   
Мал істейтін жұмысты   
От пен суға түсірді;   
Отынсыз тамақ пісірді,   
Сусыздан сусын ішірді.   
Теңізде жүзді балықтай,   
Дүниені кезді жалықпай,   
Білгендерге осылар   
Бәрі-дағы анықтай,   
Білмегенде танықтай;  
Біз де бекер жатпалық,   
Осыларға таныспай;   
Ат өнері білінбес   
Бәйгеге түсіп жарыспай;   
Желкілдеп шыққан көк шөптей   
Жаңа өспірім достарым,   
Қатарың кетті-ау алысқа-ай,   
Ұмтылыңыз, қалыспай.   
Біз надан боп өсірдік   
Иектегі сақалды.   
Өнер – жігіт көркі деп   
Ескермедік мақалды...   
Біз болмасақ  сіз барсыз,   
Үміт еткен достарым,   
Сіздерге бердім батамды.

Ы. Алтынсарин өз өлеңдерінде балаларды оқуға, білім алуға шақырса, ал әңгімелерінде еңбекті сүюге, қадірлеуге, адамгершілікке, имандылыққа, адал достыққа, тазалыққа үйретеді.

**«Ананың сүюі» өлеңін оқитын оқушы Кимчерханұлы Шерхан**

Кім сендерді, балалар, сүйе-тұғын,   
Куанышыңа қуанып, қайғыңа күйе-тұғын?   
Түн ұйқысын төрт бөліп, кірпік қақпай,  
Шешең байғұс дамылсыз жүре-тұғын.  
  
Кім сендерді, балалар, тербететін,   
Еркелетіп, ойнатып, сергітетін?   
Жалқау болсаң, балалар, жаман болсаң,   
Камқор анаң көз жасын көлдететін.  
  
Кім сендерді сағынар шетке кетсең,   
Ғылым іздеп, тез қайтпай, көпке кетсең?   
Ұмытпа, ең кемінде жұлдыз сайын,   
Хат жазып тұр, төбесі көкке жетсін.  
  
Кім сағынар сендерді келгеніңше,   
Кұлындарын көзімен көргенінше?   
Сендер қайтып келгенде адам болып,   
Еш арманым болмас дер өле-өлгенше.

Алғашқы ұстаз, ұлы ағартушы  
Ы. Алтынсариннің бірнеше әңгімелері бойынша көріністі тамашалап бұл әңгімелердің тәрбиелік мәнін терең мағынада түсінуге шақырамыз.

1 әңгімеден көрініс  
Автор: Атымтай Жомарт кедей бола тұрып, кейін өзінің еңбегі арқылы  
байыған адам.  
Бұл әңгіме оқушыларды еңбекқорлыққа, айналасындағы адамдарға қайырымды болуға, көмектесуге үйретеді.  
  
Атымтай Жомарт  
(Жомарт жұмыс жасап жүреді, үстінде жаман киім)  
1 кісі: - Жомарт, құдай берген дәулетіңіз бар, ашқа - тамақ, жалаңашқа - киім, үйсіздерге - үй болдыңыз, сөйтіп тұрып өз басыңызды кемшілікке салып, жете алмаған жарлыша отын кесіп, шөп тасығаныңыздың мағынасы не?  
2 кісі: - Бір мезгіл таза киім киіп, дәулетті адамша жүресіз. Бір мезгіл ескі - құсқы киім киіп жүресіз. Бұны қалай түсінеміз?  
Жомарт:- Төрт түрлі себеп бар. Әуелгі: әдемі ат, асыл киім, асқан дәулетті өне бойы әдет етсең, көңілге жел кіргізеді, сол желіккен көңілмен өзімнен терезесі төмен бейшаралардан жиреніп, көз салмай, кем – кетікке жәрдем беруді ұмытармын деп қорқамын.  
Екінші: Бар бола тұрып мен жұмыс қылсам, мұным кемшілік емес екенін біліп, кейінгілер үлгі алсын деймін.

Үшіншісі: Күн сайын өз бейнетіммен тапқан бір - екі пұлға нан сатып алып жесем, бойыма сол тамақ болып тарайды, еңбекпен табылған дәмнің тәттілігі, сіңімділігі болады екен.

Төртінші: Құдай тағаламның берген дәулетін өзімсініп тиісті орындарына жаратпай, көбісін өзім ішіп - жеп, өзім тұтынсам, мал берген иесіне күнәлі болармын деп қорқамын.  
1-кісі: - Ия, Атымтай Жомарт, енді бәрі де түсінікті. Еңбекпен келген ас тәтті.  
2 -кісі: - Бейнетсіз рахат жоқ.  
Ал еңбектің түбі рахат

2- әңгімеден көрініс.  
Автор: «А құдайым бала бер, бала берсең сана бер, санасыз бала бергенше, артынан бәрін - бәрін ала бер»- деп Ыбырай Алтынсарин өзінің мақал - мәтелдер жинағында келтіргендей, кішкентай қыз ақылдылығы мен тапқырлығының арқасында әкесін жазадан аман алып қалды. Бұл әңгімесінде Ыбырай Алтынсарин балаларды ата - анасын сыйлауға, қадірлеуге, батылдыққа, ақылдылыққа үйретеді.

Мейірімді бала.  
Патша: - Біздің Қытай халқында мынадай заң бар. Егер кімде - кім біреуді алдаса қолы кесіледі. Осы заңды білесің бе?  
Төре: - Білем.  
Патша: - Білсең, өзің істеген күнәңді мойныңмен көтересің. Сондықтан сен өз еліңдегі адамды алдағаның үшін қолың кесіледі. Уәзірлер дайынсыңдар ма?  
Уәзір: - Дайынбыз.  
Патша: - Жазаны бастауға рұқсат.  
Қыз бала: - Тоқтатыңыздаршы, құдай үшін тоқтай тұрыңыздаршы.  
Патша: -(тоқтат деген ишара беріп) Бұл кімнің қызы?  
Төре: - Менің қызым.  
Қыз бала: - Тақсыр патша, менің әкем жазаға лайық болғаны рас, соның үшін қолынан айырылуы керек болады. Мінекей, тақсыр, әкемнің қолы.  
Бұл қол да менің жазықты болған атамның қолы.  
Патша: - Қызым сенің қолыңды кескеннен не пайда? Кінәлі сен емес қой.  
Қыз бала: - Уа, әміршім! Мен осы төренің қызымын. Мына қолды осы төренікі деп есептеңіз. Өйткені, мұнымен бала-шағасын асырауға шамасы келмейді. Бұйырыңыз тақсыр! Осы нашар қолын кесіп, жұмысқа жарап, бала-шағаларын асырайтын қолын атама қалдыруға.  
Патша: -(Төреге) Мына қызыңның ақылдылығы мен мейірімділігінің арқасында сенің қолыңды кеспеуге бұйырамын.  
Төре: Басын иіп, рахмет айтады.  
Патша: - Ата көрген оқ жонар,  
Шеше көрген тон пішер.  
Төре: - Жақсы бала әкесінің есіктегі басын төрге сүйрейді,  
Жаман бала әкесінің төрдегі басын есікке сүйрейді.

Қорытынды: «Дыбыстар сөйлейді»әдісі бойынша Ыбырай атаға мінездеме беру  
 Ы – ынталы;  
 Б – білімді;  
 Ы – ыждағатты;  
 Р – рахымшыл;  
 А – ақылды;  
 Й – иманды

Ыбырай атаның бойындағы бар қасиеттер барлық баланың бойынан табылады деп сенім білдіремін!

Міне, осындай тәрбиелік мәні бар шарамыз арқылы әр істі ойланып ақылмен жасауға, кішіге қамқор болуға, ата - анасын сыйлап құрмет тұтуға, еңбекқор болуға шақырамын!

Сараптама

Күні: 20. 10.2021

Сыныбы: 3 Ә қатысқаны:24 оқушы   
Мақсаты: Алғашқы ұстаз, ұлы ағартушы Ыбырай Алтынсариннің өмірімен, шығармаларымен оқушыларды таныстыру.  
Ыбырай Алтынсариннің әңгімелері арқылы оқушыларды имандылыққа, адамгершілікке, еңбекқорлыққа тәрбиелеу.  
Ұлы тарихи тұлғаны есте сақтауға, құрмет тұтуға, үлгі алуға тәрбиелеу.

Түрі : танымдық   
Көрнекілігі: Ы. Алтынсарин портреті, өнегелі сөздері, өлеңдері слайд, видеоролик  
Ұйымдастыру кезеңінде «»Кел балалар оқылық өлеңін оқу арқылы тақырып ашылды.  Өмір деректері жайлы бейнебаян көрсетілімі жүрді.

« Артық болмас білгенің» айдарымен мұғалім тарапынан әр слайд бойынша Ыбырай өміріне түсінік берілді. Оқушылар өлеңдерді мәнерлеп оқыды және әңгімелері бойынша оқушылар арасында көрініс ретінде диолог жүріп мағынасы оқушылардың ой-пікірімен қорытындыланды.  
нәтижесінде: Ы.Алтынсариннің өмірімен, қызметімен танысу арқылы, оның ұлтын, елінің тарихын, салт - санасын сүйген азамат екендігін танып білді.